
 RAPORT  
asupra proiectului de Lege privind aprobarea Ordonanţei de urgenţă a Guvernului nr. 21/2008 pentru modificarea Legii muntelui nr.347/2004
În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 21/2008 pentru modificarea Legii muntelui nr.347/2004, transmis cu adresa nr.P.L. x 247 din 5 mai 2008 şi înregistrat cu nr.24/184/06.05.2008.
 La întocmirea raportului, Comisia a avut în vedere avizul favorabil al Consiliului Legislativ.
Proiectul de ordonanţă are ca obiect modificarea Legii muntelui nr.347/2004, cu modificările ulterioare, avându-se în vedere redefinirea conceptului de zonă montană, precum şi stabilirea modalităţii de realizare a obiectivelor dezvoltării durabile a zonei montane. 
Proiectul de Lege privind aprobarea Ordonanţei de urgenţă a Guvernului nr. 21/2008 pentru modificarea Legii muntelui nr.347/2004 face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul  István Töke  - secretar de stat în cadrul Ministerului Agriculturii şi Dezvoltării Rurale.

La lucrările Comisiei  au fost prezenţi  26 de deputaţi, din totalul de 26 de deputaţi membri ai comisiei.
Raportul Comisiei  a fost adoptat în unanimitate, în şedinţa din 23 iunie 2008, în forma adoptată de Senat.

Proiectul de lege a fost adoptat de Senat în şedinţa din 21 aprilie 2008.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

